b'\n_START_ARTICLE_\nPips, Chips & Videoclips\n_START_SECTION_\n1992 - 1997\n_START_PARAGRAPH_\nPrvi\xc4\x8d so opozorili nase leta 1992 z navija\xc5\xa1ko pesmijo za zagreb\xc5\xa1ki klub \xe2\x80\x9cDinamo ja volim\xe2\x80\x9d. Skladba je podrla vse rekorde in postala absolutna uspe\xc5\xa1nica tistega leta._NEWLINE_Njihova prva plo\xc5\xa1\xc4\x8da, ki je iz\xc5\xa1la leta 1993,\xc2\xa0\xc2\xbbShimpoo Pimpoo\xc2\xab, je vsebovala skladbe, ki so se gibale nekje med popom in punkom. Ve\xc4\x8dino pesmi je za svojo gledali\xc5\xa1ko igro nato uporabil Borivoj Radakovi\xc4\x87, skupina pa je sodelovala tudi pri gledali\xc5\xa1ki igri\xc2\xa0\xc2\xbbMafija!\xc2\xab\xc2\xa0Lukasa Nole._NEWLINE_Decembra 1995 je iz\xc5\xa1la druga plo\xc5\xa1\xc4\x8da zasedbe,\xc2\xa0\xc2\xbbDernjava\xc2\xab. Glasba na njej je \xc5\xbee veliko bolj zrela, tudi aran\xc5\xbemaji so zelo kvalitetni. Album jim pomaga pri komercialnem prodoru v vsej Hrva\xc5\xa1ki in tudi v Bosni in Hercegovini ter Sloveniji._NEWLINE_Z\xc2\xa0\xc2\xbbDernjavo\xc2\xab\xc2\xa0si PCVC leta 1996 prislu\xc5\xbeijo svojo prvo nagrado Porin (najvi\xc5\xa1ja hrva\xc5\xa1ka glasbena nagrada) za najbolj\xc5\xa1i alternativni album. V istem letu se tudi razjasni zasedba PCVC: \xc5\xa0parka na bobnih, Bor\xc5\xa1\xc4\x8dak na basu, Kralja in Ti\xc4\x87o na kitarah ter pevec Ripper - v tak\xc5\xa1ni formaciji ostanejo do leta 2000.\n_START_SECTION_\n1997 - 2000\n_START_PARAGRAPH_\nPo uspe\xc5\xa1ni turneji leta 1997, se je skupina preselila v U\xc4\x8dko (blizu Rijeke), kjer se je lotila snemanja svoje tretje plo\xc5\xa1\xc4\x8de,\xc2\xa0\xc2\xbbFred Astaire\xc2\xab, ki je naletela na odobravanje tako publike, kakor tudi kritikov. Ob plo\xc5\xa1\xc4\x8di isto\xc4\x8dasno izide tudi prva biografija skupine,\xc2\xa0\xc2\xbbDugi vikend u zemlji \xc4\x8dudesa\xc2\xab, izpod peresa Anteja Perkovi\xc4\x87a._NEWLINE_"Fred Astaire\xc2\xab\xc2\xa0se je odli\xc4\x8dno prodajal in skupini prislu\xc5\xbeil skoraj vsa profesionalna priznanja - Porin za album leta, najbolj\xc5\xa1i vokalni duet (\xc2\xbbPla\xc4\x8di\xc2\xab, z Darkom Rundekom), Crni Ma\xc4\x8dak (hrva\xc5\xa1ka novinarska rock nagrada) za najbolj\xc5\xa1i rock album, najbolj\xc5\xa1i videospot, najbolj\xc5\xa1o pesem, najbolj\xc5\xa1i vokalni duet ter najbolj\xc5\xa1o produkcijo. Zmagoslavje je doseglo vrhunec z velikim koncertom v zagreb\xc5\xa1kem Domu \xc5\xa1porta spomladi leta 1998. Leta 1999 je skupina dobila \xc5\xa1e eno nagrado: publika jih je imenovala za najbolj\xc5\xa1o koncertno zasedbo._NEWLINE_Novembra istega leta izide\xc2\xa0\xc2\xbbBog\xc2\xab, ki ga PCVC posnamejo v studiu\xc2\xa0\xc2\xbbTivoli\xc2\xab\xc2\xa0v Ljubljani. Plo\xc5\xa1\xc4\x8da se takoj uvrsti med najbolj pomembne hrva\xc5\xa1ke plo\xc5\xa1\xc4\x8de 90-ih let ter raz\xc5\xa1iri bero Porinov in Crnih Ma\xc4\x8dkov. Spomladi leta 2000 se PCVC odpravijo na turnejo po gledali\xc5\xa1\xc4\x8dih na Hrva\xc5\xa1kem._NEWLINE_Leta 2000 se razide kitarski duet Kralja in Ti\xc4\x87o, nadomesti ju Nikola Radman. Konec leta skupina raz\xc5\xa1iri turnejo \xc5\xa1e na kraje onkraj Hrva\xc5\xa1ke (Ljubljana, Sarajevo, Skopje\xe2\x80\xa6).\n_START_SECTION_\n2000 - danes\n_START_PARAGRAPH_\nLeta 2002 se \xc5\xa0parka odlo\xc4\x8di zapustiti skupino, zamenja ga Tin Oste\xc5\xa1. Nova formacija se loti naslednje plo\xc5\xa1\xc4\x8de,\xc2\xa0\xc2\xbbDrve\xc4\x87e i rijeke\xc2\xab, ki jo posnamejo v Zagrebu ob podpori mno\xc5\xbeice gostujo\xc4\x8dih glasbenikov. Produkcijo zaklju\xc4\x8dijo leta 2003 v ZDA pod taktirko Dava Fridmanna._NEWLINE_Plo\xc5\xa1\xc4\x8da izide leta 2003, koncertna zasedba PCVC se raz\xc5\xa1iri in se odpravi na turnejo po glasbenih festivalih v regiji. Spomladi leta 2004 se predstavijo tudi v Londonu. Njihovo plo\xc5\xa1\xc4\x8do pohvali tudi revija Mojo.'